Diari Oficial de la Generalitat Valenciana


Sumari del DOGV 3455, del 16-03-1999 (1999/1994)

ORDRE de 3 de març de 1999, de la Conselleria de Cultura, Educació i Ciència, per la qual es convoquen ajudes i subvencions per a la realització de pràctiques formatives (PF) per part d’alumnes que cursen estudis no universitaris de caràcter professionalitzador.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3455

Data del DOGV
:   16-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/1994


Data del document
:   03-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * pràctiques de formació
    * ensenyament professional
    * suport econòmic

ORDRE de 3 de març de 1999, de la Conselleria de Cultura, Educació i Ciència, per la qual es convoquen ajudes i subvencions per a la realització de pràctiques formatives (PF) per part d'alumnes que cursen estudis no universitaris de caràcter professionalitzador. [1999/X1994]
  
La realització de pràctiques formatives (PF) en empreses i institucions productives, per part d'alumnes que cursen estudis no universitaris de caràcter professionalitzador, s'ha convertit en un component bàsic del procés educatiu, ja que permet al jove estudiant comprovar, en una situació real de treball, el seu nivell de competència professional, conèixer nous processos productius i d'organització empresarial i actua com un eficaç mecanisme d'inserció professional.
  
La col·laboració que s'establix entre el sistema productiu i els centres educatius per al desenrotllament de les pràctiques formatives dels alumnes, està permetent, a més a més, l'actualització dels currículums docents amb aportacions innovadores dels instructors d'empresa a través de la seua estreta relació amb els professors-tutors, com es ve demostrant des de la implantació dels cicles formatius de la nova Formació Professional Específica quant al mòdul de Formació en Centres de Treball (FCT).
  
A fi de potenciar el desenrotllament de tot eixe procés, es considera necessari destinar ajudes econòmiques que en part compensen les despeses extraordinàries que als alumnes i empreses ocasiona la realització de la formació pràctica.
  
Per això, i fent ús de les atribucions que em conferix l'article 35, de la Llei 5/1983, de 30 de desembre, de Govern Valencià,
  
ORDENE
  
Primer
  
1. Convocar:
  
a) Ajudes per als alumnes de centres docents no universitaris que realitzen pràctiques formatives (PF) en empreses i institucions públiques o privades.
  
b) Subvencions per a les empreses i institucions, de titularitat privada, que hagen acollit els citats alumnes i hagen subscrit els concerts de col·laboració centre docent-empresa per a la realització de pràctiques en centres de treball.
  
2. Aprovar les bases per les quals es regirà l'adjudicació de les ajudes i subvencions, i que figuren en l'annex I de l'ordre, així com els models de sol·licitud i certificació (annexos SA, SE, CA i CE).
  
Segon
  
L'import global màxim destinat a les ajudes i subvencions la concessió de les quals es convoca per la present ordre serà de 652.238.266 de pessetes, (2.133.593 euros), que es finançaran a càrrec de la línia de subvenció 401/000/99, del programa 421.30 del Pressupost de la Generalitat Valenciana per al 1999.
  
Les ajudes i subvencions estan cofinançades per la Generalitat Valenciana (31,15% de fons propis) i pel Fons Social Europeu (68,85% de fons finalistes).
  
Tercer
  
Les empreses o institucions beneficiàries de les ajudes que es convoquen hauran d'acreditar, abans del cobrament, que es troben al corrent de les seues obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda (DOGV de 21 de juny).
  
Quart
  
Caldrà reintegrar les quantitats percebudes i exigir l'interés de demora des del moment del pagament de les ajudes, en els supòsits establits en l'article 47.9 de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991.
  
Quint
  
La resolució a la present convocatòria serà dictada abans del 15 de desembre de 1999.
  
En el cas que, transcorregut el dit termini, la mateixa no s'haguera dictat, les sol·licituds s'entendran desestimades, sense perjudici d'allò que dispose la resolució expressa.
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la facultat per a concedir les ajudes i subvencions, i se l'autoritza perquè dicte les resolucions necessàries per al desenrotllament i l'execució de la present ordre.
  
Segona
  
L'ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, l'interessat podrà interposar recurs contenciós administratiu, davant del Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptats ambdós des de l'endemà al de la seua publicació. Tot això de conformitat amb allò que s'ha disposat en els articles 10.14,46, i 115 de la Llei 29/1998, de 13 de juliol, reguladora de la Jurisdicció Contenciosa Administrativa.
  
València, 3 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria
  
Primera
  
Podran rebre ajudes econòmiques per la realització de Formació en Centres de Treball (FCT) o Pràctiques Formatives (PF):
  
a) Els alumnes matriculats en centres públics, dependents de la Conselleria de Cultura, Educació i Ciència, que hagen realitzat Formació en Centres de Treball o Pràctiques Formatives en empreses o institucions públiques o privades a través del concert de col·laboració establit en l'Ordre de 31 d'agost de 1988, de la Conselleria de Cultura, Educació i Ciència (DOGV de 15 de setembre), i que figura com a annex CC a la present ordre.
  
Els alumnes hauran d'estar cursant algun dels estudis següents:
  
- Cicles formatius.
  
- Mòduls Professionals Experimentals.
  
- Formació Professional de Segon Grau, especialització en Arts Aplicades i Oficis Artístics o en Ceràmica, en algun dels dos últims cursos.
  
- Programes de Garantia Social (PGS).
  
b) Els alumnes matriculats en centres privats, en ensenyaments concertats amb la Conselleria de Cultura, Educació i Ciència, que hagen realitzat pràctiques formatives en empreses o institucions públiques o privades a través d'un concert de col·laboració.
  
Els alumnes hauran d'estar cursant algun dels estudis següents:
  
- Cicles Formatius.
  
- Mòduls Professionals Experimentals.
  
- Formació Professional de Segon Grau, especialització en Arts Aplicades i Oficis Artístics o en Ceràmica, en algun dels dos últims cursos.
  
c) Les empreses o institucions de titularitat privada on realitzen les pràctiques formatives els alumnes indicats en els apartats a) i b).
  
Segona
  
Les sol·licituds d'ajuda es formularan per escrit, segons els models SA i SE, que figuren com a annexos a la present ordre, i es presentaran a la secretaria del centre docent on l'alumne curse els ensenyaments, durant el període de realització de les pràctiques formatives.
  
Tercera
  
1. Una vegada finalitzada la FCT o PF els directors i titulars dels centres docents certificaran el que s'ha realitzat efectivament, en els termes indicats en els models CA i CE, que figuren com a annexos a la present ordre.
  
2. Abans del 30 de setembre de 1999 es remetrà la relació de sol·licituds presentades i els certificats a què fa referència el punt anterior, a la Conselleria de Cultura, Educació i Ciència; Direcció General d'Ordenació i Innovació Educativa i Política Lingüística; Servei de Formació Professional; Secció d'Iniciació Professional; Avinguda de Campanar, 32 (46233) València, a través de qualsevol dels mitjans establits en l'article 38 de la Llei 30/1992, de 26 de novembre.
  
Quarta
  
La resolució a la present convocatòria serà comunicada, per a coneixement dels beneficiaris, a tots els centres docents que van presentar la documentació corresponent, havent de fer-se pública als taulers d'anuncis dels centres, als efectes previstos en l'article 59.2 de la Llei 30/1992.
  
Quinta
  
1. Amb l'autorització dels alumnes i dels titulars de les empreses o institucions col·laboradores, el cobrament de les ajudes es realitzarà a través dels centres docents on l'alumne estiga matriculat.
  
2. En el termini de tres mesos des que els centres docents reben les ajudes, els directors o titulars enviaran a la Direcció General d'Ordenació i Innovació Educativa i Política Lingüística, de la Conselleria de Cultura, Educació i Ciència, els rebuts acreditatius d'haver percebut l'ajuda per part de cadascun dels beneficiaris.
  
Sisena
  
1. Les ajudes destinades als alumnes són en concepte exclusiu de suport a les despeses previsibles de locomoció o transport, per la qual cosa es distingixen tres modalitats:
  
a) Alumnes que realitzen les PF en empreses o institucions situades en distinta localitat al del seu domicili, i a la del seu centre educatiu, i entre 5 i 20 km d'estes.
  
b) Alumnes que realitzen les PF en empreses o institucions situades en distinta localitat al del seu domicili, i a la del seu centre educatiu, i a més de 20 km d'estes.
  
c) La resta de l'alumnat no contemplat en les modalitats anteriors.
  
2. S'establixen com a imports màxims de les ajudes destinades als alumnes:
  
a) 1.500 pessetes per dia de PF per a la modalitat a), fins un límit de 75.000 pessetes
  
b) 2.500 pessetes per dia de PF per a la modalitat b), fins un límit de 150.000 pessetes
  
c) Fins a 20.000 pessetes en concepte de xicotetes despeses de transport o locomoció per a la modalitat c).
  
Les ajudes s'ajustaran en raó del pressupost disponible i del total de dies i hores de PF certificades durant l'any 1999.